Minul on selle teoreetilise mudeliga  olnud kogu aeg probleeme. Kõige suurem neist on fakt, et inimesed ei saa tarbimisest täielikult loobuda - sööma peab igapäevaselt, samuti on vaja igapäevaselt elektrit, soojust, transporti. Kui eluks hädavajalikud kulutuste puhul on deflatsioonispiraal välistatud siis sama võib öelda ka muude kaupade kohta ning seda just ajaeelistuse tõttu. Ajaeelistus (time preference) on mõiste mis seletab inimeste eelistust kulutada pigem praegu kui tulevikus. Selle peamiseks põhjuseks on teadmine, et tulevik ei ole  lõputu (varem või hiljem inimene kaotab võimaluse tarbida, s.t. ta sureb). Seega paneb ajaeelistus piiri tarbimise edasi lükkamisele. Parim näide sellest on elektroonikatööstus (arvutid, audio-video tooted), mis on viimase paarikümne aasta jooksul kogenud pidevat hinnalangust. Tarbimise kokkukukkumise asemel on antud sektor hoopis pidevalt kasvanud.